Doce proxectos seleccionados polo Galp da Ría de Pontevedra\nO GALP Ría de Pontevedra recibiu unha comunicación da Consellería do Mar que habilita a convocatoria de setembro (remata o prazo de presentación o vindeiro día 1 de setembro) para a presentación de proxectos non produtivos, unicamente, que promovan o desenvolvemento e a posta en valor da contorna da Ría de Pontevedra. Nesta segunda convocatoria repartiranse 328.823,58 euros en tres anualidades (20.633,43 € en 2020, 127.200,46 € en 2021 e 180.989,69 € en 2022).\nUnha das condicións para que os proxectos presentados opten á axuda é que encaixen dentro da Estratexia de Desenvolvemento Local Participativo (EDLP) do GALP Ría de\nPontevedra, centrando o seu eixe estratéxico nalgún dos seguintes obxectivos: mellorar a competitividade dos sectores pesqueiro, marisqueiro e da acuicultura, fomentar a diversificación e o crecemento de actividade económica, impulsar e aproveitar os recursos medioambientais, protexer e poñer en valor o patrimonio da Ría de Pontevedra e/ou promover a cooperación para contribuír ao desenvolvemento local. Na data actual, o obxectivo de diversificación xa está totalmente executado e non se poden admitir novos proxectos.\nA continuación preséntase unha breve descrición de cada un dos proxectos financiados polo GALP na primeira convocatoria do ano:\n• Restaurante Gastrocultural O Bruño (Roberto Pérez Estévez) – Trátase do traslado da actividade de restauración do promotor de Cangas a Sanxenxo. Neste novo espazo polivalente combinarase gastronomía e cultura, utilizando produtos locais, procedentes da pesca de baixura e das lonxas, promocionando a cociña de toda a vida e recuperando o afumado como técnica de conservación dos alimentos. Ademais impartiranse obradoiros en torno a técnicas tradicionais de conservación de peixes. Case a metade do importe subvencionable (469.424,13 €) será financiado polo GALP. Os 200.000 € entregaranse en dúas anualidades.\n• Construción dunha nave que permita explorar novas liñas de negocio (Alinox Morrazo SLU) – Esta empresa afincada en Bueu, con máis de 20 anos de historia, construirá unha nave no polígono industrial que permitirá abrir unha nova liña de negocio na que desenvolverá equipamentos para lonxas, barcos, peixarías, etc… toda unha serie de servizos para o sector pesqueiro. O gasto subvencionable alcanza os 534.644,71 €, dos que 200.000 € proveñen da axuda repartidos en dúas anualidades.\n• Centro de valoración dos produtos pesqueiros (S.Coop.Galega del Mar San Miguel) – O proxecto aprobado inclúe catro actuacións: a xeración dun espazo web para a promoción da imaxe da cooperativa e o desenvolvemento dunha imaxe de marca para os seus produtos así como a realización de obradoiros formativos e talleres gastronómicos. O importe de gasto subvencionable é de 25.045 €, do cal un 50% será cuberto pola axuda (12.522,50 €) que se distribuirá ao longo de tres anualidades.\n• Instalación de minicetárea (Sirvopeixe Galicia SLU) – Promovida por unha empresa xa en funcionamento en Poio que busca facer unha mellora na súa actividade coa instalación dunha pequena cetárea peixaría situada en A Barca-Poio para a venda ao público. Recibirá 4.410 € de axuda, nunha única anualidade, que representa o 45% do gasto subvencionable (9.800 €).\n• Restauración de construción tradicional para almacén e taller (Horta Agrelo S.L) – Proxecto de adecuación e mellora dunha construción tradicional en Bueu para utilizala como almacén e taller no que se levarán a cabo actividades. Os gastos subvencionables acadan os 37.060,82 €, dos que 18.530,41 € serán aportados polo GALP en dúas anualidades, o que se traduce nun 50%.\n• Novo proceso produtivo de lombos e filetes de peixe afumado (O Percebeiro) –Habilitación dunha planta de procesado de peixe en Marín para iniciar o proceso dunha nova liña de produtos de lombos e filetes de peixe afumado. O importe do gasto subvencionable alcanza os 271.635 €, recibindo 122.235,75 € en concepto de axuda en dúas anualidades.\n• Reparación da estrutura e reparación do mastro do galeón Luisa III (Club Mariño A Reiboa) – Proxecto do eixe de patrimonio promovido polo CM A Reiboa de Poio que busca restaurar unha embarcación tradicional: o galeón Luisa III, unha réplica dun barco de transporte de baixura típico das Rías Baixas construída en 1980. Tras esta mellora, o barco e as actividades que se deseñen arredor del permitirán difundir a cultura mariñeira e poñer en valor os produtos pesqueiros. O proxecto recibirá o 100% do gasto subvencionable (3.921,61 € ) nunha única anualidade.\n• Embarcación de vixilancia para o interior da ría de Pontevedra (Confraría de Pescadores San Andrés de Lourizán) – Iniciativa que parte da confraría para a construción dunha embarcación destinada á vixilancia do interior da ría para optimizar a súa actividade e que contará cunha clasificadora a bordo para controlar o tamaño dos moluscos extraídos. O importe da axuda é de 55.382,30 € (o 100% do gasto subvencionable), disposto en dúas anualidades.\n• Divulgación e promoción da actividade da Praza de Abastos (Concello de Marín) – Instalación de luces LED na Praza de Abastos de Marín e actividades destinadas a escolares para dar a coñecer o espazo. O gasto subvencionable é de 14.503,29 €, dos cales recibirá un 100% nunha soa anualidade.\n• Implantación da plataforma XESMAR na lonxa (Lonxa de Campelo) – Proxecto que pretende implantar a plataforma dixital XESMAR nas confrarías de Raxó, Pontevedra e Lourizán para facilitar o traballo das mariscadoras e a súa comunicación coa lonxa. O proxecto recibirá o 100% do gasto subvencionable (33.494 €) en dúas anualidades.\n• Portos sostibles: actuación prevención e concienciación en medio ambiente mariño (Club Náutico Portonovo) – Proxecto enmarcado no eixo de medio ambiente que propón a construción dunha plataforma volada de entrada ao náutico para facela máis accesible acondicionando a disposición dos contedores e dos equipos anticontaminación e contra incendios que estarán accesibles. Así mesmo realizarán módulos de formación medioambiental. A iniciativa recibirá o 100% do gasto subvencionable (17.782,89 €) en dúas anualidades.\n• Descubrindo ao Colón Galego a través da ría de Pontevedra (Concello de Pontevedra) – Proposta de elaboración dunha acción que poña en valor o patrimonio cultural, pesqueiro, acuícola e marítimo da ría e a súa contorna a través da figura de Colón. O proxecto recibirá o 80% do gasto subvencionable que se corresponde co importe total (17.787 €) nunha única anualidade de 14.229,60 €.


O fachineiro da política – Irimia\nHai uns días nun programa de humor publicaban este titular: “Milleiros de pobres de dereitas néganse a cobrar o novo salario mínimo e esixirán seguir con 735 euros ao mes”. Aínda sendo retranqueiro, define ben o comportamento electoral dun sector da sociedade. Ese comportamento, ás veces tórnase inexplicable. Como é posible que calquera persoa sensata, pero sobre todo unha soa muller puidese votar por Trump? Como é posible que negros coma o exfutbolista Rivaldo apoie un racista convicto e confeso coma Bolsonaro? Nas eleccións dos EUA en 1992, ás que optaba Clinton púxose de moda o lema “É a economía, estúpido”, querendo subliñar aquilo que podía decidir unhas eleccións. En países coma Brasil, cunhas diferenzas abismais entre etnias e clases sociais, ese comportamento deberiámolo buscar na desigualdade. O goberno presidido polo que dixo que o erro da ditadura foi torturar e non matar, promete man dura coa violencia, sen querer saber que esa violencia xorde da desigualdade. Unha desigualdade que cultiva a ignorancia e o fanatismo. E os recortes en educación empezaron axiña depois de Dilma. Non fai falta ser profeta para dicir que a cousa vai ir a peor.


A USC inaugura o aulario Novoa Santos\nAs instalacións poñen a base do ambicioso campus da saúde. Barro salienta a colaboración crecente entre a Universidade e Sanidade\nREDACCIÓN. SANTIAGO | 22.07.2009\nO reitor da Universidade de Santiago (USC), Senén Barro, inaugurou onte o novo edificio docente Roberto Novoa Santos, un anexo ao complexo hospitalario compostelán (CHUS) que o reitor cualificou como "unha peza moi importante" do Campus de Ciencias da Saúde. No acto, ó que estaba prevista a asistencia da conselleira de Sanidade, Pilar Farjas, que finalmente non puido acudir, Barro salientou "a colaboración cada vez máis intensa" entre Fonseca e o departamento autonómico, idea na que tamén abondou o secretario xeral da consellería, Roberto Pérez López, que recalcou o compromiso da consellería "firme e decidido" con proxectos de colaboración coa USC, afirmando que "dispoñer deste espazo é un grande avance".\nO reitor presentou o novo edificio como un dos referentes "do que é a asistencia clínica, a docencia e a investigación no ámbito das ciencias da saúde" e indicou que a universidade colaborou financiando a súa construción con "6 millóns de euros".\nA "boa colaboración" que manteñen a USC e Sanidade terá como froito, segundo Barro, "máis infraestruturas compartidas e colaboración a nivel docente". Xa que "compartir sempre é moito mellor que competir", dixo, ambas as entidades tamén colaboran no ámbito da investigación, por exemplo, coa creación do Instituto de Investigacións Sanitarias.\nBarro aproveitou a inauguración para presentar o proxecto Campus vida, que o docente definiu como "un campus que non vai ser simplemente para traballar e estudar, senón tamén para vivir" en todo o campus Sur e nos edificios do núcleo histórico.\nCapacidade para 1.350 alumnos\nO edificio leva en activo desde este pasado curso académico, pero segundo o reitor da USC, Senén Barro, decidiron esperar "a que tivese vida" para inauguralo. Cunha superficie de 5.240 metros cadrados e cinco plantas, das que dúas son de semisoto, no edificio conviven alumnos do 2º curso de Enfermería, e do cuarto, quinto e sexto curso de Medicina. Conta con seis aulas de 120 alumnos de capacidade e outras seis de 48 postos. O salón de actos ten unha capacidade para 342 persoas, e aínda que a cafetería aínda non se construíu, o vestiario habilitado para os alumnos ten máis de 1.000 armarios.


Os riscos para a saúde dos edulcorantes artificiais | Bezzia\nSeguro que en máis dunha ocasión escoitaches que os edulcorantes artificiais non son saudables. Porque hai tempo que se fala os efectos negativos destes produtos sanitarios. Porén, baixo a premisa de que a sacarina é mellor que o azucre, séguese consumindo sen ter en conta as desvantaxes deste produto común.\nNeste momento no que se coida tanto a alimentación, na que cada vez son máis as persoas que aprenden a ler e descifrar as etiquetas dos produtos para descartar os máis nocivos, por que non aprender e descubrir máis sobre os perigos das substancias que a priori poden parecer. inofensivo? Se es dos que bebes café e infusións con edulcorantes, invitámoste a descubrir os riscos para a saúde do seu consumo.\n1 Os edulcorantes son perigosos para a saúde?\n1.1 Como substituír o azucre dunha forma saudable\nOs edulcorantes son perigosos para a saúde?\nSegundo os estudos realizados, o consumo continuado de edulcorantes artificiais pode danar as bacterias intestinais saudables que temos no corpo. Estas bacterias forman parte da microbiota intestinal e teñen un papel no funcionamento do organismo. Cando algo os perturba, as bacterias saudables poden enfermarse e facerse perigosas para a saúde.\nIsto é o que determina o estudo sobre o consumo de edulcorantes artificiais. En concreto, poden alterar dous tipos de bacterias intestinais, E-coli e E-faecalis. Ao parecer os compoñentes dalgúns edulcorantes artificiais pode alterar a cantidade de ditas bacterias ou producir outro tipo que poden alterar a composición natural da microbiota intestinal.\nComo consecuencia, estas bacterias poden danar a parede do intestino, atravesala e chegar ao torrente sanguíneo. Estas bacterias enfermas poden aloxarse e acumularse en áreas como ganglios linfáticos, bazo ou fígado e as consecuencias poden ser moi perigosas. Entre outros problemas, pódense producir todo tipo de infeccións, entre elas unha das máis perigosas, a septicemia.\nComo substituír o azucre dunha forma saudable\nCando usas un edulcorante artificial, é porque queres reducir a túa inxestión de azucre. Xa sexa como parte dunha dieta para adelgazar ou como unha forma máis saudable de comer. Xa son coñecidos perigos do azucre e a súa adicción, pero pouco a pouco comezan a facelo descubrir os riscos dos produtos artificiais como os edulcorantes. Por iso, é preferible buscar outras formas de endulzar os alimentos con produtos que non sexan perigosos para a saúde.\nUn exemplo de edulcorante natural é a data. Unha froita cunha gran cantidade de azucre natural que é perfecta para edulcorar sobremesas e doces caseiros sen usar azucre. O inconveniente dos dátiles é que o seu alto contido en azucre os converte nun alimento moi calórico. Polo tanto, se buscas perder peso, debes consumilos con moderación.\nPara endulzar o café ou as infusións, pódese utilizar os mellores edulcorantes naturais, como o mel ou o xarope de agave. Aínda que tamén son bastante calóricos, como unha cantidade moi pequena é suficiente para adoçar un vaso non debe ter demasiado problema, a non ser que supere en consumo. En canto aos edulcorantes artificiais, non todos son igual de perigosos.\nEntre as mellores opcións están a stevia que procede das plantas, polo que é natural, ou eritritol. Este edulcorante natural procede de moitos alimentos como o millo ou os cogomelos, entre outros. En calquera dos casos, a mellor opción é sempre elixir un edulcorante natural para evitar compostos químicos prexudiciais para a saúde.\nPara rematar, lembra que o azucre non é máis que un ingrediente que serve para camuflar o sabor dos alimentos. Aprende a gozar do sabor natural dos produtos que adoitan estar agochados entre enormes cantidades de azucre e descubrirás que o teu padal vaise acostumando aos poucos eles. Pronto gozarás de moitos máis sabores e con el poderás comer máis saudable.\nCamiño completo ao artigo: Bezzia » saúde » Nutrición » Os riscos para a saúde dos edulcorantes artificiais\nAs sentadillas búlgaras e os seus beneficios


O PSOE esixe ao Concello que 'non enturbie' a xestión do Goberno sobre Elnosa - Pontevedra Viva\nLuns 30 de Xullo, 2018 ás 14:31 do Luns 30 de Xullo, 2018\nAo Goberno de Pedro Sánchez, con respecto ao futuro de Elnosa, "non se lle pode esixir máis" do que fixo nos últimos dous meses. Así o asegurou o portavoz do PSdeG-PSOE en Pontevedra, Tino Fernández, que esixiu ao Concello que "se deixen de lerias" e eviten facer declaracións que "enturbien" as xestións gobernamentais.\nFernández recomendou "calma" a todos aqueles que están "nerviosos", xa que entende que as cousas "hai que facelas ben" para evitar que un hipotético recurso da empresa "empantane" este asunto durante moitos anos.\nO dirixente socialista reiterou que o Goberno debe resolver o expediente de caducidade da concesión de Elnosa, aberto a instancias dunha sentenza da Audiencia Nacional. Para iso, só falta o informe do Consello de Estado.\nTrátase, dixo, dun procedemento "reglado" e que inclúe trámites que "non se poden saltar". O que pide o Concello, que entende que a concesión finalizou e a actividade de Elnosa debe cesar, supoñería "prevaricar" segundo o líder dos socialistas pontevedreses.\nEstas manifestacións cáusanlle "perplexidade", xa que Tino Fernández asegura que demostran unha "ignorancia preocupante" do funcionamento dunha administración pública. É, ademais, "irónico" que veñan dun goberno, engadiu, que se caracteriza pola "lentitude" na súa propia tramitación administrativa.\nAdemais, criticou que no últimos catro anos e medio -a sentenza da Audiencia Nacional é de xaneiro de 2014- "non escoitei ao BNG pedir rapidez ao PP para sacar adiante este tema" cando foron os populares os que, a través da Xunta de Galicia, pediron ao Goberno central "ralentizar" este expediente.


A Pontevedrada supera o milleiro de inscritos - Pontevedra Viva\nMércores 18 de Abril, 2018 ás 18:13 do Mércores 18 de Abril, 2018\nA oitava edición da Pontevedrada xa conta con máis dun milleiro de persoas inscritas procedentes de toda España, que participarán o vindeiro sábado 28 de abril ás 20 horas na marcha solidaria nocturna e ininterrompida que organiza anualmente a Asociación de Amigos da Pontevedrada (Asampo) para concienciar á sociedade da importancia da doazón altruísta de sangue, órganos e tecidos.\nAsampo mantén aberta a súa inscrición oficial ata o 25 de abril ás 22 horas.\nOs participantes percorrerán parte ou a totalidade dos 63 quilómetros do Camiño de Santiago portugués desde Pontevedra ata a praza do Obradoiro compostelá, onde chegarán durante o domingo 29 de abril.\nPreviamente á saída, ás 19 horas do sábado 28 de abril, comezará un acto público na Praza da Ferrería, con testemuños de doantes e receptores agradecendo a quen, coa súa xenerosidade, regalaron e regalan vida.\nDado o crecemento gradual de participación, Asampo planificou que cada inscrición leve unha achega solidaria de 5 euros para dar viabilidade organizativa ao evento. O importe recadado destinarase a dar soporte ás iniciativas solidarias que promove esta asociación durante todo o ano e a colaborar con outros colectivos que precisan axuda económica para desenvolver o seu labor.


Inicio > Historias > Free Zone (Cineuropa, 2)\n> Free Zone (Cineuropa, 2) <\nUn falso documental que acaba sendo tremendamente reiterativo (C.S.A: Confederate States of America). Un deses filmes corais españois con xente que sofre moitísimo e procura dicir frases baleiras que pretenden ser moi intensas (Malas temporadas). Unha película mexicana esteticista, pasmona e un chisco ruidosa na cal a maior transgresión é a dición e o peso da parella protagonista (Batalla en el cielo). Un documental moi interesante pero tamén moi convencional que revisa un dos grandes mitos do cinema porno (Inside Deep Throat). Unha biografía demasiado longa de Charlie Parker (Bird), a primeira xoia de Jean Luc-Godard (À bout de souffle) e unha obra mestra para ver de xeonllos (Ordet).\nA nota que eu lle puxen á magnífica Free Zone, de Amos Gitai. Non moi ben narrada en xeral, con partes algo mal cosidas pero cun trío de actrices fantástico encabezado pola sempre fermosa Natalie Portman acompañada de Hanna Laszlo, gañadora do premio á mellor interpretación feminina en Cannes, e Hiam Abass, a nai do suicida Said de Paradise now. Memorábel o longo plano inicial cunha chorosa Natalie Portman mentres soa unha arrebatadora versión de Chava Alberstein da canción Had Gadya (se alguén a ten que ma mande ao correo, por favor!). Mais memorábeis aínda son eses deslumbrantes minutos construídos con imaxes superpostas unhas ás outras que nos contan de xeito simultáneo unha viaxe a Xordania e o encontro/desencontro da rapaza protagonista co seu mozo. Pero o mellor de todo, o mais grande de todo, e con moita diferencia, é o portentoso, extraordinario, sublime final, con esas dúas mulleres discutindo até a extenuación dentro do coche mentres a mais nova foxe correndo, quen sabe a onde, na que vén sendo unha metáfora tan simple como efectiva do eterno conflito palestino-israelí.\nA puntuación que lle dei ao terríbel pastelón indio Water (Auga), de Deepah Mehta, aínda que xa se encargaron outros de subirlle absurdamente a media. Un filme moi mal dirixido -e peor montado- que ofrece unha combinación torpe de exotismo e boas intencións, cunha lixeira presada de feminismo-soft, ideal para ese típico público occidental ao que lle gusta exhibir de cando en cando un certo interese polo multiculturalismo. Un verdadeiro empalago. Ou iso, ou que eu non teño corazón. ¶\n2005-11-14, 02:24 | 0 comentarios\nURL de trackback de esta historia http://pawley.blogalia.com//trackbacks/34692


Fraternidad-Muprespa e os emprendedores | Fraternidad-Muprespa\nFraternidad-Muprespa e os emprendedores\nSe xa tomaches a decisión de emprender a túa aventura empresarial, necesitarás dos servizos dunha mutua colaboradora coa Seguridade Social para que che dea a cobertura necesaria, como traballador autónomo, e tamén aos traballadores que poidas contratar.\nQue tipo de cobertura ofrecen as mutuas?\nPara un traballador autónomo, dependendo das opcións elixidas, a mutua aboará as prestacións económicas por incapacidade temporal nos períodos de baixa médica, por cesamento de actividade (o que se coñece como paro dos autónomos), o subsidio por risco no embarazo e lactación natural, subsidio por coidado de menores con cancro ou enfermidade grave, ademais de ofrecer asistencia médica e rehabilitación en accidentes de traballo.\nPara traballadores contratados, a cobertura obrigatoria inclúe a asistencia médica, rehabilitación e prestación económica por incapacidade temporal en caso de accidente de traballo, ademais do risco no embarazo e lactación e o coidado de menores. A cobertura económica das continxencias comúns (enfermidade común) será opcional nestes traballadores do Réxime Xeral.\nAsesoramento en prevención de riscos laborais con cargo a cotas (sen custo para empresario e traballadores), nos termos que establece a normativa vixente.\nCobertura de continxencias comúns\nA baixa por enfermidade común esténdea o médico do sistema público de saúde, mentres que a Mutua será a responsable do pagamento das prestacións económicas.\nDo 4º ao 20º día de baixa, o 60% da túa base reguladora.\nA partir do 21º día de baixa, ata un máximo de 730 días, o 75% da base reguladora diaria.\nCusto da cobertura: aplícase o tipo de 29,80% á base elixida polo autónomo (entre unha máxima e unha mínima). As bases modifícanse anualmente.\nPara cobrar esta prestación, é necesario tramitar a solicitude de pagamento directo e completar os datos que se indican a continuación:\n• Documento Nacional de Identidade (DNI/NIF) ou, se é estranxeiro, tarxeta de residencia.\n• Parte médico de baixa.\n• Último Parte de Confirmación emitido polo Servizo Público de Saúde.\n• Parte médico de alta (se xa se emitiu).\n• Xustificante dos boletíns de cotización dos 3 últimos meses anteriores á baixa médica.\nPara máis información, consulta aquí\nCobertura por accidente de traballo e enfermidade profesional\nOs emprendedores que se acollen a esta cobertura teñen dereito a recibir asistencia médica e a varias prestacións.\nAboámosche: O 75% da base reguladora a partir do día seguinte á baixa médica.\nE o custo da cobertura: Cota sobre a base de cotización do 29,80% + unha porcentaxe determinada polo CNAE.\nAs seguintes prestacións forman parte da cobertura por accidente de traballo e enfermidade profesional.\nCesamento da Actividade de Traballadores Autónomos (CATA):\nA protección por Cesamento de Actividade dos Traballadores Autónomos (en diante protección CATA) ten por obxecto protexer o traballador autónomo que, por motivos alleos á súa vontade, cesa totalmente a súa actividade laboral de forma temporal ou definitiva.\nA contía da prestación calcularase como o 70% da base reguladora media cotizada durante os 12 meses continuados e inmediatamente anteriores ao cesamento de actividade. En función do número de fillos que o autónomo teña o seu cargo, estableceranse contías mínimas (80|107% IPREM) e máximas (175|200|225% IPREM) da prestación CATA.\nCoidado de menores afectados por cancro ou outra enfermidade grave (CUME):\nEsta prestación económica está destinada os pais ou proxenitores, no caso de que ambos os dous traballen e que deban reducir a súa xornada de traballo para o coidado do menor ao seu cargo, afectado por cancro ou outra enfermidade grave que requira ingreso hospitalario de longa duración e tratamento continuado da enfermidade.\nA contía será a equivalente ao 100% da base reguladora establecida para a prestación de incapacidade temporal derivada de continxencias profesionais, ou a de continxencias comúns cando non se opte pola cobertura daquelas, e aplicarase a porcentaxe de redución que experimente a xornada de traballo.\nSe queres saber máis sobre a tramitación desta prestación, preme aquí.\nRisco durante o embarazo e lactación natural\nComo traballadora, debe comunicar a súa situación de embarazo, para o cal deberá solicitar ao Servizo Público de Saúde (xinecólogo ou médico de familia), un informe médico no que se manifeste a súa situación de embarazo e data probable do parto para os efectos previstos no art. 26 da Lei de prevención de riscos laborais.\nCando a adaptación de condicións ou do tempo de traballo non resultase posible ou, malia tal adaptación, as condicións do posto de traballo puidesen seguir influíndo negativamente na saúde como traballadora embarazada ou do feto, a traballadora debe solicitar á Mutua un certificado médico de risco.\nComo traballadora por conta propia ou autónoma, para ter dereito á prestación, deberá presentar:\n• Fotocopia dos últimos tres recibos do aboamento das cotas.\n• Declaración de situación de actividade.


Do 23 de abril ao 9 de maio\nTalleres, espectáculos e actividades de lecer educativo para nenos e familias, coas que Repsol e a súa Fundación contribúen á divulgación da ciencia e a enerxía, no marco do compromiso coa contorna da refinería de Repsol na Coruña.\nShow científico “Misión cosmos: viaxe pola historia da enerxía"\nDani Jiménez, físico e divulgador científico, pioneiro no uso de experimentos como ferramenta de estimulación e aprendizaxe, é coñecido por participar en programas televisivos como “Órbita Laika” e “O Formigueiro”. Esta vez transpórtanos no tempo para coñecer o papel da enerxía na evolución do benestar do home e como influíu a tecnoloxía no aproveitamento da enerxía, co obxectivo de reflexionar sobre os retos futuros.\nOnde?: en Palexco. Auditorio Gaivota. A Coruña\nCando?: venres 3 de maio. Realizaranse dous pases, ás 10:30 horas e ás 12:00 horas (os centros escolares deben facer reserva previa para participar a través de fundacionrepsol@esciencia.es antes de confirmar).\nÁs 18:30 horas ofertarase un terceiro pase para público de todas as idades. A entrada será libre ata completar aforamento. A invitación recollerase no despacho de billetes de Palexco o xoves 2 de maio e venres 3 de maio.\nTalleres de Aprendenerxía\nAs ciencias non teñen por que ser só unha materia máis do colexio, tamén poden ser un xogo divertido. A través de “Talleres de Aprendenerxía”, que se realizan dentro da aula no centro educativo, os alumnos poderán descubrir o mundo da enerxía a través das seguintes actividades:\n“Xogo do reto do mix enerxético de Villaenerxía”, no que os alumnos de primaria terán a misión de conseguir a enerxía que necesita esta cidade imaxinaria para funcionar. Antes, deberán demostrar os seus coñecementos superando distintas probas na gymkhana da enerxía.\n“Xogo do reto do mix enerxético dos Países”, no que os alumnos de secundaria asumen diferentes roles e convértense en xestores enerxéticos dun país, co obxectivo de asegurar o abastecemento de enerxía de maneira sustentable. Antes de empezar, poñerán a proba os seus coñecementos na gymkhana da enerxía.\nOnde?: en centros escolares da Coruña.\nA quen vai dirixido?: alumnos de 6º de primaria e 3º de secundaria.\nCando?: do 23 de abril ao 3 de maio e do 9 ao 10 de maio (os centros escolares deben facer reserva previa para participar a través de fundacionrepsol@esciencia.es antes de confirmar).\nAula Móbil O mundo da ENERXÍA Sabías que…?\nFundación Repsol trae á Coruña a súa Aula Móbil “O mundo da ENERXÍA Sabías que…?”, que achega aos máis novos as diferentes fontes de enerxía, así como a importancia de facer un consumo responsable. A través dos paneis e as distintas actividades, guiadas por educadores especializados, os participantes poderán coñecer tamén a cadea de valor do petróleo e o gas, os procesos de exploración e refino, o funcionamento das plantas petroquímicas e algúns dos produtos derivados que se obteñen do petróleo.\nAula Móbil está adaptada para persoas con discapacidade, facilitando tanto o seu acceso como a súa participación na dinámica\nOnde? (*): en exteriores de centros educativos da Coruña\nA quen vai dirixido?: alumnos de final de ciclo de primaria, secundaria e bacharelato.\nCando?: do 23 de abril ao venres 3 de maio\n(*) Aula Móbil “O mundo da ENERXÍA Sabías que…?” tamén estará o sábado 4 de maio na celebración do Día da Ciencia na Rúa, que terá lugar no Parque de Santa Margarita. A aula Móbil estará estacionada na entrada ao parque da Avenida de Arteixo para que nenos e familias poidan visitala de forma gratuíta.\nSemana da Ciencia e a Enerxía en Arteixo\nA Semana da Ciencia e a Enerxía de Repsol tamén visitará Arteixo do 6 ao 9 de maio. A refinería e Fundación Repsol en colaboración co Concello de Arteixo ofertan para estes tres días máis talleres e shows científicos dirixidos aos estudantes do municipio.\n“A carreira do mix enerxético”. Este divertido xogo, similar ao Xogo da Oca, permitiranos coñecer que é e como xestionar as diferentes enerxías de forma sustentable.\n“Transportando CO2”. Sabías que o carbono é o cuarto elemento máis abundante na Terra e é esencial para a vida? Descubriremos cales son as diferentes tecnoloxías ou combustibles que existen para o transporte e o seu impacto.\n“O quebracabezas da economía circular”. Neste xogo aprenderemos que pasa con aqueles produtos que deixamos de utilizar e coñeceremos como funciona a economía circular\nOnde?: en Centro Cívico Cultural de Arteixo.\nA quen vai dirixido?: alumnos de 5º e 6º primaria e 1º de secundaria.\nCando?: do 6 ao 8 de maio (os centros escolares deben facer reserva previa para participar a través de fundacionrepsol@esciencia.es antes de confirmar).\nCon estes talleres os alumnos aprenderán creando e innovando, buscando solucións de maneira conxunta, cos seus compañeiros e amigos, aos retos enerxéticos máis sorprendentes.\nA quen vai dirixido?: alumnos 2º de secundaria.\nShow científico “Ciencia ao grande”\nEste espectáculo pretende espertar a creatividade e o interese polo mundo científico, a través de divertidos experimentos que sorprenderán a todos os asistentes. Un show para fomentar a vocación científica.\nOnde?: en Centro Cívico Cultural de Arteixo\nA quen vai dirixido?: alumnos de 5º e 6º de primaria e 1º e 2º de secundaria.\nO taller “A carreira do mix enerxético” permanecerá aberto e con entrada libre, para nenos de entre 6 e 11 anos, o xoves 9 de maio de 16:30 h. a 20:00 h., na chaira do campo da festa de Arteixo dentro da celebración da feira educativa Tecnociencia, iniciativa organizada polo Concello de Arteixo.\nActividades en Arteixo PDF | 121 KB\nConsulta as actividades que Repsol, xunto coa colaboración da súa Fundación, organiza en Arteixo para celebrar a Semana da Ciencia e a Enerxía.


CIG-Ensino advirte sobre a necesidade de concretar actuacións para salvagardar a saúde mental de profesorado e alumnado - CIG Ensino\n03 Xullo 2022 22:13\nCIG-Ensino advirte sobre a necesidade de concretar actuacións para salvagardar a saúde mental de profesorado e alumnado\nAsí o recolle nun escrito remitido ao conselleiro de Educación no que o sindicato maioritario demanda unha actuación clara neste tema\nA situación sanitaria vivida nos últimos tempos puxo de manifesto, entre outras cousas, a necesidade de atender os aspectos relacionados coa saúde mental da comunidade educativa.\nXa viña sendo unha preocupación do profesorado moito antes da pandemia as situacións de falta de convivencia, violencia, inseguridade, intolerancia ou non respecto entre iguais experimentadas nas aulas polo alumnado e de cara o propio persoal docente.\nLogo de anunciar o conselleiro, en febreiro de 2021, a posta a disposición dos centros educativos dun Plan de Benestar Emocional, como “unha proposta de intervención en tres fases para desenvolver o acompañamento ao benestar emocional do alumnado”, a sensación que existe neste momento entre o profesorado é que, unha vez máis, o papel terma de todo e que non existen recursos para afrontar todos os problemas aos que se enfronta cada día nas aulas. Máis aínda, carecendo de formación psicosocial e de ferramentas de intervención específicas neste eido, a maior parte da atención das casuísticas e trastornos mentais, de conduta, de motivación e de rendemento académico que se están a producir nestes momentos entre estudantado de case todas as etapas educativas está a recaer no propio colectivo docente.\nDesde a CIG-Ensino seguiremos reivindicando que as xefas e xefes dos departamentos de Orientación teñen que ter presenza nos centros en función do número de alumnado. As recomendación europeas van encamiñadas a que terá que haber unha persoa de orientación cada 250 alumnos e alumnas como máximo. Tamén que se reforce a acción titorial e os recursos para atender toda a diversidade e problemática que o noso alumnado presenta.\nActualmente o profesorado está coas mans atadas por un currículo férreo, por unha burocracia ilimitada, por horarios máximos, por ratios imposíbeis, por funcións inabarcábeis e un longo etcétera.\nDesde a CIG-Ensino queremos poñer de manifesto a necesidade de atender tamén o profesorado e a súa saúde mental. É o momento de que a administración faga algo ao respecto do benestar, prevención e coidado da saúde mental do persoal docente.\nDe novo, o papel mollado da normativa publicada deixa en evidencia á propia Consellería. A Orde do 8 de setembro de 2021 pola que se desenvolve o Decreto 229/2011, do 7 de decembro, polo que se regula a atención á diversidade regula no capítulo VII “O desenvolvemento social e emocional do alumnado” e no capítulo VIII “O desenvolvemento persoal e profesional do profesorado”. Un texto que non deixa de ser palabras baleiras pero que, unha vez máis, non vai acompañado de propostas e accións concretas que permitan a súa aplicación sen necesidade de sobrecargar máis aos centros coa redacción de protocolos estándares e ríxidos ante situacións que afectan a persoas e que, polo tanto, teñen que ter un tratamento individualizado en contacto permanente con familias e profesionais da rede de asistencia sociosanitaria.\nO profesorado galego ten a necesidade de expresarse e de ser escoitado. Xa o evidenciou ao comezo da pandemia, coa resposta masiva de máis de 6000 docentes á enquisa da CIG na que precisaban trasladar a alguén a problemática que estaban vivindo facendo fronte ao ensino virtual con todo o que supuxo a nivel emocional. Unha realidade que se ve agravada polo alto nivel de esixencia que implica impartir docencia nas condicións destes dous cursos que comezaron, non o esquezamos, por un confinamento inédito e marcado pola improvisación, que continuaron o ano pasado cun curso que semellaba que ía ser unha transición á normalidade, con enormes diferenzas entre centros nos que se permitiron os desdobres necesarios con respecto a outros nos que se optou pola semipresencialidade ou polos grupos burbulla e que, este ano, logo do medre da última vaga de casos, está aínda moi lonxe de acadarse. De feito, a incidencia da enfermidade e dos illamentos nunca tan alta foi desde o inicio da pandemia como desde o mes de decembro até a actualidade.\nMalia que a Consellaría segue a non ser transparente nos datos de positivos, negándose a publicalos detallados cando menos entre o colectivo de profesorado e de alumnado, a pasada semana aínda se rexistraban 6.470 casos activos nos centros educativos e o peche de 97 aulas, o que implica un impacto moi importante na situación emocional de toda a comunidade educativa afectada como no normal devir da actividade académica.\nA Consellaría ten que ser consciente de que nos últimos dous meses o goteo continuo de casos, illamentos e corentenas está a ter efectos moi importantes na saúde e benestar emocional de alumnado e docentes, entre outros motivos por non reforzar desde inicio de curso o número de profesorado nin reducir as ratios, que levará moito tempo reparar, polo que é preciso un Plan de acompañamento real e implementalo desde xa co reforzo dos departamentos de Orientación e outras accións como pode ser a posta en marcha dun servizo de atención psicolóxica semellante ao que existe nas Universidades públicas galegas cando menos a nivel comarcal.\nDesde a CIG-Ensino consideramos que facer fronte ás exixencias da situación extrema que se está a vivir nos centros educativos desde marzo de 2020 e resolver e sacar adiante o traballo docente tal e como se fixo non pode ter outra resposta por parte da administración que non sexa valorar e recoñecer o mérito do seu profesorado atendendo como se merece a súa situación persoal e profesional.\nInstamos polo tanto directamente ao conselleiro de Educación a que estableza como prioridade levar a cabo actuacións concretas relacionadas coa saúde mental do profesorado, xa que é un aspecto agravado nos últimos tempos polas actuais condicións de traballo e a que, polo tanto, asuma a súa responsabilidade en canto á prevención de riscos, as enfermidades profesionais e todo o que ten que ver coa saúde dos e das súas profesionais.\nCIG-Informa sobre a saúde mental de profesorado e alumnado


10 claves para entender a caravana de migrantes que se dirixe a EE.UU. – Xornal Galego Noticias de Galicia en Galego Xornal Galicia – Galego\nNun feito inédito, dada a súa magnitude, miles de migrantes de Centroamérica cruzan por México no seu intento por ingresar no país norteamericano, a pesar das constantes ameazas de Donald Trump.\nMiles de migrantes de Honduras, O Salvador e Guatemala congregáronse o 19 de outubro preto da franxa fronteiriza con México para cruzar a ese país no seu camiño cara ao soño americano.\n1. Quen migra?\nO 13 de outubro de 2018, ao redor de 1.600 migrantes reuníronse na cidade de San Pedro Sula, Honduras, e iniciaron o seu percorrido co obxectivo de transitar por Guatemala e chegar a México e Estados Unidos. Ao chegar á fronteira entre Guatemala e México sumaban preto de 4.000. Co paso dos días, máis persoas se han ir integrando á caravana e diversas fontes, como a Organización de Nacións Unidas (ONU), sinalan que actualmente suman ao redor de 7.000 persoas, entre as cales tamén se atopan guatemaltecos e salvadoreños.\n2. Por que o fan?\nQuen migran refiren como principais causas para iso a pobreza e a violencia nos seus países. Cunha taxa de homicidios de 43 por cada 100.000 habitantes, Honduras é considerado como un dos países máis violentos do mundo, unha situación que impera tamén en Guatemala e O Salvador.\nHonduras mantén a media de pobreza extrema máis alto da rexión centroamericana, de acordo cos datos que compila o Banco Mundial (BM). Segundo o organismo financeiro, este país promedia unha taxa de 60,9% de poboación que vive na pobreza, con base en datos de 2016. En zonas rurais aproximadamente un de cada 5 hondureños vive en pobreza extrema (menos de 1,90 dólares ao día).\nMigrantes nas autoestradas que conecta Huixtla e Mapastepec, no estado de Chiapas. 24 de outubro de 2018. / Pedro Pardo / AFP\nGuatemala, a economía máis grande de Centroamérica, sitúase dentro dos países con maiores niveis de desigualdade en Latinoamérica, con altos índices de pobreza ?particularmente en zonas rurais e entre poboacións indíxenas? e con algunhas das taxas de desnutrición crónica e de mortalidade materno-infantil máis altas na rexión, refire o Banco Mundial.\nNo Salvador, o crecemento económico alcanzou o 2,3% en 2017. Con todo, continúa sufrindo baixos niveis de crecemento, situándose entre as economías de Centroamérica con máis lento crecemento nos últimos anos, con base en información do mesmo organismo.\n3. Por que é inédito?\nAínda que é a segunda marcha organizada na rexión este ano, pois a primeira tivo lugar en México o pasado abril, trátase da primeira na que miles de persoas tentaron migrar xuntas de forma organizada e que recibiron algún tipo de apoio dos gobernos por onde cruzan.\n4. Onde están agora\nAo redor das 05:00 horas (local de México) deste 24 de outubro, a caravana emprendeu camiño pola estrada da costa de Chiapas, ao sur de México, co obxectivo de avanzar cara á localidade de Mapastepec, unha localidade na zona sur do estado.\nOnte tívose coñecemento de que ao redor de 3.000 migrantes atópanse en Huixtla, a 66 quilómetros de Mapastepec, coa intención de mobilizarse cara ao norte do país.\n5. Morren e desaparecen no camiño\nO 22 de outubro, a cancillería da república de Honduras deu a coñecer que investigaba, a través da rede consular, máis de 30 denuncias sobre a suposta desaparición de hondureños que ían na caravana.\nOs migrantes pediron axudada para transportarse a camións de carga. 24 de outubro de 2018. / Luís Echeverria / Reuters\nEse mesmo día, un mozo hondureño, de 25 anos de idade, membro da caravana, morreu no estado de Chiapas, ao sur de México, tras caer dun vehículo en movemento.\nDous días antes, o 20 de outubro, en Guatemala, outro migrante morreu nas mesmas condicións.\n6. O que di Estados Unidos\nEste 24 de outubro e ante o avance da caravana por territorio mexicano, o presidente de Estados Unidos, Donald Trump, sinalou que o seu país nunca aceptará a quen ingresen ilegalmente ao seu territorio e, de paso, presumiu ter “fronteiras fortes”.\nUn día antes, o secretario de Estado estadounidense, Mike Pompeo, declarou que a caravana de migrantes que se dirixe ao territorio de EE.UU. está a violar a soberanía e as leis de México, pero advertiu que no seu país non pasará o mesmo.\n7. O que di México\nO presidente de México, Enrique Pena Neto, cualificou o ocorrido no paso fronteirizo como “unha situación inédita” e advertiu que o seu país non permitirá o ingreso ao seu territorio de maneira irregular e “moito menos de forma violenta”, tras os feitos rexistrados o 19 de outubro na fronteira de Guatemala co seu país.\n8. Pola vía legal\nAté o 23 de outubro, o Goberno de México recibira 1.699 solicitudes de refuxio de centroamericanos que integran a caravana migrante, o que representa un aumento de 65,2% respecto do domingo pasado, cando se rexistraron 1.028 solicitudes.\nTrátase particularmente de nenas, nenos e adolescentes, así como de mulleres, quen se atopan aloxados no Recinto Feiral de Tapachula, Chiapas, para ser atendidos polo Instituto Nacional de Migración (INM) e a Comisión Mexicana de Axuda a Refuxiados.\nMigrantes ao chegar á fronteira entre México e Guatemala. 19 de outubro de 2018. / Orlando Sierra / AFP\nAs secretarías de Gobernación e de Relacións Exteriores informaron que 110 persoas procedentes de Honduras desistiron de continuar cos seus trámites para solicitar o recoñecemento da condición de refuxiado; desta maneira, acolléronse voluntariamente ao retorno asistido ao seu país de orixe.\nO Alto Comisionado de Nacións Unidas para os Refuxiados (ACNUR) advertiu que a caravana migrante podería pasar por zonas onde os centroamericanos poderían sufrir secuestros.\n“ACNUR ve con preocupación a evolución da situación humanitaria da caravana, e o seu posible paso por áreas nas que se produciron secuestros e riscos de seguridade. Por iso, é urxente estabilizar a situación e esencial que se dean unhas condicións adecuadas de recepción entre outras cousas, tanto para as persoas que buscan asilo como para quen tamén participan no desprazamento”, indicou o voceiro.\nMulleres sosteñen fotografías dos seus fillos e fillas desparecidos na fronteira entre Guatemala e México. 23 de outubro de 2018. / www.globallookpress.com\nPola súa banda, a Comisión Interamericana de Dereitos Humanos (CIDH) expresou a súa preocupación ante os abusos e violacións a dereitos humanos que veñen enfrontado as persoas que integran a caravana. A CIDH urxe aos países involucrados a adoptar medidas que garantan os dereitos humanos, en particular o dereito a solicitar e recibir asilo das persoas con necesidades de protección internacional e a fortalecer os mecanismos de responsabilidade compartida.\n10. Os que decidiron regresar aos seus países\nAté este 23 de outubro, o Goberno de Honduras recibira ao redor de 800 dos seus cidadáns que decidiron non continuar na caravana. A Comisión Permanente de Continxencias (Copeco) realiza labor humanitario en Guatemala para apoiar aos hondureños que de forma voluntaria están a retornar despois de abandonar a mobilización.\nPrevious Post Previous post: Conmemoran os primeiros 1.000 transplantes pulmonares no Hospital Vall d´Hebrón\nNext Post Next post: O teu can podese beneficiar tamén das masaxes, aprende como!


Turistas rusos atrapados en Sudáfrica tras unha nova prohibición de voos\ncasa » Últimas noticias » Noticias internacionais de última hora » Noticias de última hora de Sudáfrica » Turistas rusos atrapados en Sudáfrica tras unha nova prohibición de voos\nConsello Africano de Turismo • Compañías aéreas • Aeroporto • Aviación • Últimas noticias europeas • Noticias internacionais de última hora • Noticias de viaxes de última hora • Viaxes de negocios • Novas do goberno • Noticias de saúde • Industria hospitalaria • noticia • Persoas • Responsable • Noticias de última hora de Rusia • Seguridade • Noticias de última hora de Sudáfrica • Turismo • transporte • Actualización do destino da viaxe • Novas de Viaxes\nAs compañías aéreas que seguen voando desde Sudáfrica aumentaron as súas tarifas debido ao aumento da demanda, mentres que as compañías con sede na Unión Europea negan o embarque a cidadáns non comunitarios.\nO goberno ruso prohibiu a semana pasada os voos procedentes de Sudáfrica, Botswana, Lesoto, Namibia, Zimbabue, Mozambique, Madagascar, Suazilandia, Tanzania e Hong Kong, a raíz do descubrimento da nova variante Omicron COVID-19.\nA estas alturas, con todo, crese amplamente que a cepa Omicron do coronavirus xa foi traída a Rusia por turistas que regresaban de Exipto, unha afirmación que as autoridades sanitarias rusas negan.\nMentres tanto, centos de veraneantes rusos quedaron atrapados África do Sur, incapaz de regresar a casa debido á prohibición case universal dos voos fóra da rexión.\nSegundo a axencia de noticias estatal rusa, aínda poden estar ata 1,500 cidadáns rusos África do Sur despois de que Moscova detivese abruptamente todos os voos de pasaxeiros cara e desde alí por novos temores de tensión COVID-19.\nO consulado xeral de Rusia en Cidade do Cabo dixo que estaba a tratar de buscar algunhas opcións alternativas para a evacuación dos cidadáns rusos, que posiblemente impliquen a asistencia de compañías aéreas europeas e estranxeiras.\nSegundo a canle Telegram do consulado, ata 15 rusos poderán voar a casa nun voo chárter ao redor do 1 de decembro.\n“Segundo as primeiras informacións, o voo de repatriación co apoio de Liñas aéreas etíopes realizarase o 3 de decembro na ruta Cidade do Cabo-Adís Abeba-Moscova”, tamén aconsellou o consulado. A tarifa aérea deste voo comercial dependerá do número de pasaxeiros reservados.\nSegundo algunhas fontes informativas, "varias ducias" de rusos saíron nos últimos días de Sudáfrica cara a outros países do continente, desde onde poden tentar continuar a súa viaxe de regreso a casa.\nAerolíneas que seguen a voar África do Sur aumentaron as súas tarifas, debido ao aumento da demanda, mentres que as compañías aéreas con sede na Unión Europea negan o embarque a cidadáns non comunitarios.


EN (clave) PROXECTO INTEGRAL DE EDUCACIÓN, IGUALDADE E SAÚDE\nxaneiro 28, 2022\nPROXECTO EDUCATIVO EN(CLAVE)\nA necesidade prioritaria de traballar accións relacionados coa promoción social da igualdade de xénero, a resolución de conflitos e a saúde mental viuse agudizada polo escenario de crise sanitaria, a convivencia forzada, os cambios socioeconómicos e a imposibilidade de relacionarse de maneira presencial afectando especialmente a colectivos en situación de vulnerabilidade.\nNeste escenario aumentaron significativamente as demandas por parte dos centros educativos da creación de redes de apoio e programas de benestar e saúde emocional do alumnado.\nDende as áreas de educación e igualdade do Concello de Boiro, enténdese necesario, neste contexto postpandémico, desenvolver un proxecto que traballe dende unha perspectiva integral en colaboración con outros axentes presentes no territorio, na promoción de actividades en materia de saúde e igualdade no ámbito educativo.\nO propósito é impulsar o cambio de valores, actitudes, roles e estereotipos a través dun proceso de recuperación da súa saúde integral, favorecendo un proxecto que traballe de forma transversal a adquisición de hábitos de saúde, benestar físico e socio-emocional.\nO escenario do proxecto será o sistema educativo considerando que é o ámbito privilexiado e espazo idóneo para estimular as transformacións e cambios que deben implicar ao conxunto da comunidade educativa no seu sentido máis amplo: administración educativa, profesorado, alumnado, familias...\nAS LIÑAS ESTRATÉXICAS DO PROXECTO SON:\nO concepto de transversalidade fai referencia a necesidade de que a igualdade de xénero trabállese dende os ámbitos sociais, culturais e educativos.\nÉ preciso que as actuacións impliquen a participación ou xurdan das propostas de asociacións, centros educativos, profesorado, veciñanza e axentes sociais.\nSensibilizar para acabar cos estereotipos de xénero e Impulsar o cambio de valores, actitudes e roles que sustentan as desigualdades.\nÉ preciso ter en conta a multidimensionalidade da igualdade e respectar todas as diferenzas, individuais e colectivas, poñendo especial coidado en valorar a diversidade nos ámbitos, sexual, cultural ou étnico.\nESTE PROXECTO ESTÁ DESTINADO A:\nNenos/as e adolescentes (entre 12 e 18 anos) nos que conflúen factores sociais, familiares e/ou persoais que poñen en dificultade ou perigo o seu pleno desenvolvemento persoal e social\nAlumnado dos 6 CEIP do Concello de Boiro de 1º, 2º e 3º de primaria\nAlumnado dos 3 IES do Concello de Boiro de 1º , 2º, 3º e 4º ESO.\nOS PROGRAMAS QUE SE ESTÁN LEVANDO A CABO SON:\nÁrea 1/Igualdade, sensibilización social e visibilidade\n- Muller e literatura en Rede #ElasEscriben\nCampaña de difusión nas redes sociais para loitar contra a invisibilidade das mulleres na literatura. A campaña realizarase en colaboración cos centros educativos a través dunha actividade da recompilación de vídeos do alumnado onde aporten recomendacións de mulleres escritoras referentes para eles.\n- Ciclo de escritoras de Boiro\nDurante o mes de novembro, coincidindo coa conmemoración do 25 de novembro, día Internacional da eliminación da violencia contra a muller, desenvolverase un ciclo de presentacións literarias de escritoras boirenses ca finalidade de visibilizar e poñer en valor a súas obras e traxectorias na escrita.\n- Obradoiro prevención violencia de xénero\nA través do Centro de Recuperación Integral para vítimas de violencia de xénero da Secretaría Xeral de Igualdade, sobre as consecuencias desta violencia nas mulleres e nos nenos e nas nenas e pautas para abordala.\n- Obradoiro práctico sobre diversidade sexual\nOfrecer nos centros educativos o testemuño dalgunha persoa que sufrise unha experiencia dura a causa do sexismo ou homofobia a través da Asociación Arelas\nÁrea 2/Educación e prevención\n- Obradoiro de educación emocional e resolución de conflitos a través do teatro, a través de estes obradoiros traballarase o fomento da corresponsabilidade, a coeducación, a prevención da violencia e o control emocional\nActividade para achegar o patrimonio sociocultural dende unha perspectiva educativa ao alumnado do Concello de Boiro\n- Programa “Na túa onda”\nActividade que empregará a radio como instrumento para visibilizar a aprendizaxe informal do alumnado ao redor de temáticas que lles preocupen, realizar a entrevistas a personaxes do mundo da cultura, o deporte ou a educación e implantar as TIC como ferramenta e recurso para o proceso ensino-aprendizaxe.\nÁrea 3/Educación ambiental\nTraballando a BIODIVERSIDADE. Actividades:\nEspecies Exóticas Invasoras do Concello de Boiro: Plántate contra as especies alieníxenas!\nActividade na que coñeceremos a flora invasora do Concello de Boiro, a súa localización, o seu comportamento e a problemática destas especies. Iremos identificándoas ó longo das paradas establecidas con xogos e pequenas actividades e faremos algunha tarefa de eliminación dalgunha destas especies.\nÁrbores senlleiras do Concello de Boiro: Árbores con moito conto!\nConsistirá nunha charla previa onde coñeceremos algunha das árbores senlleiras propostas para a inclusión no Catálogo Galego de Árbores Senlleiras, as súas características e importancia destes exemplares. Realizaremos dinámicas e xogos para coñecer e aprender a identificar as árbores senlleiras de Boiro.\nTraballando a XESTIÓN DE RESIDUOS. Actividades:\nCompostaxe caseira e xestión de residuos domésticos: Non é lixo, é un tesouro!\n-Taller “fábrica de vida”, que consistirá nunha charla previa e unha serie de actividades para comprender como funciona un composteiro, que debemos botar nel e o proceso que debemos seguir para elaborar o compost dunha forma satisfactoria.\nÁrea 3/Saúde e benestar\n- Actividade de benestar emocional e educación sexual para crianzas\nActividade xeral sobre xestión saudable das emocións e relacións. Ten como eixes transversais o autocoñecemento do corpo, a xestión das emocións, o bo trato e a autoestima. Trabállase a comunicación asertiva a posta de límites e a negociación para garantir as relación desexadas libres de coacción e violencias.\n- Obradoiro nutrición e hábitos saudables\nTraballarase sobre un contido multidisciplinar que terá como eixo principal a nutrición. Á temática sobre nutrición integrarase a perspectiva de igualdade e sustentabilidade unificando a nutrición coa saúde\n- Programa Sorrisos intelixentes: Proxecto de hixiene bucodental.\nActividade que ten como obxectivo fundamentar a necesidade dunha hixiene bucodental correcta e detectar as carencias existentes entre o alumnado en idade escolar nese ámbito. O proxecto desenvolverase ao longo do curso escolar en varias fases:


Coronel da Garda Civil condenado por torturas ameaza votantes do 1-O | Esculca\n"IREMOS PORTA POR PORTA"\nCoronel da Garda Civil condenado por torturas ameaza votantes do 1-O\nAgora, nunha entrevista que publica a revista Interviú(xusto antes do encerramento da publicación), Sánchez Corbí presume das accións que levou a cabo contra a ETA e, de camiño, ameaza as persoas que votaron no 1 de outubro e todas as que defenderon as urnas co seu corpo: “Iremos porta por porta”.\nO entrevistador, Luís Rendueles, pergúntalle se hai algún risco de violencia alí. E o coronel responde: “Creo que non están no punto de dar o paso. Agora estamos case na parte dos escarnios; se se avanza, o seguinte punto son os cócteis molotov; o seguinte punto serían os explosivos. Tamén digo unha cousa, todos os que en Catalunya fixeron escarnios, atiraron pedras, lanzaron cadeiras… serán reclamados pola xustiza”.\nO entrevistador di: “A resposta do estado é diferente da do País Basco”.\nSánchez Corbí: “Agora en Catalunya todo o que cometeu ilegalidades, que o 1 de outubro parecía que valía todo, non vale todo, eh? Agora, con todos estes vídeos que esta xente subiu moi ufana, iremos porta por porta: “Olá, bo día, é vosté o do vídeo? o que atira pedras ao garda civil?”- “Home, é que eu…” “Non, non, vosté é o do vídeo que atira pedras ao garda (bate na mesa), veña para aquí”. A xente vai pensalo máis”.\n← Prisións de New Jersey: prohibido libro sobre encarceramento masivo de persoas pretas\nAs asneiras do conselleiro de Melilla após a morte de dous menores →


Durante a Fase 1 non estará permitido o acceso e libre circulación polas salas do centro (infantil, estudo e Internet)\nA biblioteca municipal de Brión reabriu as súas portas ao público en horario de 9:00 a 13:00 horas, de luns a venres, e con certas limitacións e protocolos de funcionamento que se irán actualizando segundo evolucione a situación sanitaria. Así, durante a Fase 1 do desconfinamento prestaranse os servizos de devolución de materiais prestados, préstamo a domicilio e información bibliográfica e bibliotecaria.\nO sistema de préstamo a domicilio realizarase baixo demanda e con cita previa, mediante solicitude por teléfono ou e-mail dos libros ou outros materiais que se precisen retirar. A devolución dos materiais prestados faranse a través dunha caixa habilitada para tal función no recibidor da biblioteca e pasarán un período de 14 días de corentena antes de volver a estar dispoñibles para outras persoas usuarias. O servizo de información bibliográfica e bibliotecaria prestarase, preferentemente a través de teléfono ou correo electrónico.\nDurante a Fase 1 non haberá actividades culturais nas salas e non estará permitida a libre circulación polas mesmas. É dicir, non se poderá acceder á sala infantil, ás salas de consulta e estudo, nin ao servizo de acceso a Internet. Tampouco se permitirá o acceso directo ao material, que só poderán ser retirados e entregados polo persoal da biblioteca.\nPara acceder á biblioteca haberá que cumprir as normas de distanciamento social e a entrada nas instalacións farase de xeito individual, se ben as crianzas menores de 14 anos deberán estar acompañadas por un adulto. Recoméndase acudir con máscara de protección, se ben non é obrigatorio, e todos os usuarios deberán desinfectar as mans con xel hidroalcohólico antes de entrar, estando dispoñible un dispensador na entrada das intalacións.\nDurante os últimos días, o Concello de Brión procedeu á limpeza das instalacións e todos os materiais e equipamentos pasaron por un período de corentena. Despois de cada visita, desinfectarase o mostrador de atención ao público.


Celebramos as Letras Galegas 2022 - Colegio Obradoiro\nUn ano máis, celebramos o Día das Letras Galegas con actos especiáis no cole. Desta volta tivemos un programa ben variadiño, no que non faltou a música nin a poesía:\nTrío Musical de profesores do Conservatorio: A Rianxeira\nPresentación do homenaxeado neste Día das Letras Galegas, Florencio Delgado Gurriarán, a cargo dos alumnos\nPoema de Florencio Delgado: Cantar Cantei. A música de fondo a puxo Cecilia.\nTexto «o pai de Migueliño» e presentación posterior.\nCanto dos alumnos de PAI 2 interprentando Terra, das Tanxugueiras.\nInterpretación de «catro vellos mariñeiros» polo coro.\nGran traballo, e gran homenaxe neste día tan sinalado para a nosa lingua.


O Concello de Tui e a Cámara Municipal de Valença participan na Feira Expogalaecia 2011 cun stand sobre a Eurocidade | Concello de Tui\nO Concello de Tui e a Cámara Municipal de Valença participan na Feira Expogalaecia 2011 cun stand sobre a Eurocidade\nO Concello de Tui e a Cámara Municipal de Valença participarán dende este sábado, 29 de outubro, ata o martes, 1 de novembro, en “ExpoGalaecia 2011 Salón de Turismo, Gastronomía y Artesanía de Galicia y Norte de Portugal” cun amplo programa de actividades nun stand institucional que leva o nome de “Eurocidade Tui – Valença”. Será a primeira oportunidade en que ambas cidades asistan conxuntamente a unha feira de turismo e os rexedores de ambas localidades afirman que comeza así unha positiva colaboración entre ambos municipios que entende que o traballo conxunto é o camiño de futuro para ambas cidades. Esta feira que acada a súa 14 edición terá lugar no Ifevi, Instituto Feiral de Vigo. Nesta feira de caracter internacional xunto a representacións da Península Ibérica haberá stands de Cuba ou Uruguai.\nO programa de actividades prevista é o seguinte:\nSábado 29 de outubro ás 17,00 horas o Alcalde de Tui e o Presidente da Cámara Municipal de Valença realizarán un acto protocolario de apertura deste stand conxunto.\nDomingo 30 de outubro, a partires das 18,00 horas degustación de productos típicos de Tui e Valença: caldo verde valenciano, peixiños de améndoa tudenses e a tortas do peregrino.\nLuns 31 de outubro ás 16,00 horas presentación da oferta turística de ambas cidades coa presenza das concelleiras de turismo e cultura de Tui e do vereador de cultura e turismo de Valença, que estarán acompañados por grupos musicais da localidade.\nMartes 1 de novembro, ás 16,00 horas presentación das empresas de turismo activo de Tui e Valença.\nNas xornadas do luns e martes amais haberá ás 19,00 horas sorteos de regalos entre os visitantes ao stand da Eurocidade Tui – Valença no que colaboran diversos establecementos turísticos de ambas localidades.\nPara a concelleira de Turismo do Concello de Tui, Raquel Lorenzo Pimentel, a participación doa Eurocidade Tui – Valença nesta feira de turismo testemuña o importante compromiso que ambas cidades teñen na promoción turística conxunta pois a cooperación entre ambas é a ferramenta de maior utilidade e eficacia que ambos concellos posúen para dinamizar a súa proxección como lugares de visita e de acollida de turistas. Un patrimonio cultural complementario, unha paisaxe natural extraordinaria, una amplo abanos de servizos culturais e turístico, numerosos establecementos comerciais e turísticos de calidade... son algunhas das principais fortalezas da oferta turística de ambos municipios e que agora amosan neste stand na feira de turismo “Expogalaecia” 2011.


Alumnos de Xeografía das Universidades de Santiago e do Minho debateron sobre os incendios forestais no Noroeste da Península Ibérica\nOs alumnos das materias de Xeografía de Galicia e Asentamentos de Poboación da Licenciatura de Xeografía da USC desenvolveron este luns no Cesga unha aula virtual común con estudantes de Xeografía do Campus de Guimaraes da Universidade portuguesa do Minho. Nesta ocasión a actividade, realizada por terceiro ano consecutivo, centrouse no debate do problema dos incendios forestais no Noroeste da Península Ibérica.\nOs estudantes da USC presentaron os resultados dun traballo de investigación xurdido dunha experiencia de innovación docente pola que, asumindo un xogo de rol, se organizaron colectivamente nunha empresa de consultaría especializada chamada Gallaecia Consulting. Na aula, tanto os alumnos da USC coma os de Minho expuxeron os seus argumentos sobre a definición xeográfica e territorial do problema dos incendios forestais en Galicia e no Norte de Portugal, as consecuencias e solucións, a percepción do mesmo no eido vulgar e científico e os resultados dunha análise do tratamento que o problema recibe por parte da sociedade civil, dos partidos políticos e dos medios de comunicación. Os propios alumnos elaboraron un blog asumindo o rol de empresa de consultaría onde se crea un instrumento de comunicación e mercadotecnia.\nCon esta experiencia de innovación educativa trátase de incidir no uso das novas tecnoloxías como ferramentas de formación avanzada no ensino universitario e impulsar a interacción e o intercambio de coñecementos entre comunidades universitarias fisicamente afastadas pero cultural e dixitalmente moi próximas. Trátase ademais de avanzar na investigación de novas metodoloxías de ensino-aprendizaxe e procurar a motivación, creatividade, capacidade crítica e curiosidade intelectual dos alumnos de xeografía.\nPara esta actividade empregouse a tecnoloxía de multivideoconferenica Access Grid dispoñible no Centro de Supercomputación de Galicia que permite interactuar en tempo real con imaxe e son calidade dixital.


INAUGURADA NO PAZO DA CULTURA A EXPOSICIÓN "OS CINES PERDIDOS DE NARÓN"\nA alcaldesa, Marián Ferreiro, e os edís de Cultura e Seguridade Cidadá, Guillermo Sánchez Fojo e Román Romero, acompañaron ao comisario da mostra e autor do libro sobre os cines de Narón, Benjamín Hermida\nNarón, 5 de maio de 2021. A alcaldesa e presidenta do Padroado da Cultura, Marián Ferreiro, os concelleiros de Cultura, Guillermo Sánchez Fojo e de Seguridade Cidadá, Román Romero, acudiron esta tarde no Pazo da Cultura ao acto inaugural da exposición “Os cines perdidos de Narón”, da que é comisario o Técnico en Museoloxía Benjamín Hermida. A mostra, que hoxe puideron ver as persoas que colaboraron coa doazón ou cesión de material, poderase visitar no horario de apertura das instalacións ata o vindeiro 30 de maio, tal e como recordou Ferreiro.\nA exposición ubicouse na entrada do Pazo, cunha antesala que fai referencia aos cines galegos da década dos 80 e cun telón de separación tralo que se atopan máis de seiscentas pezas e imaxes dos dez cines que estiveron operativos nas distintas parroquias e barrios de Narón. Arizona (no lugar de Quintá, no Val), Avenida (Gándara de Sedes), Capitol (Sedes), Castro (no lugar de Nelle), Colón (A Gándara), Dancing (estrada de Castela), Pedroso, Urimare (Xuvia), Virxen do Mar, e Vista Alegre (Doso) foron as salas que estiveron en funcionamento e das que procede o material que se pode ver nesta exposición, doado na súa práctica totalidade ao Concello por parte das familias propietarias do mesmo.\nA alcaldesa, Marián Ferreiro, destacou o traballo e o empeño de Hermida para poñer en valor este material e destacou que “grazas a el e a todas as persoas que desinteresadamente colaboraron neste proxecto hoxe en día podemos coñecer boa parte da historia dos dez cines de Narón e tamén ver equipos e distinto material da época”. Así mesmo, valorou o feito de poder reunir na mostra o material e tamén no libro “Os cines perdidos de Narón. Eco dos dez latexos cinematográficos de Narón (1934-1990)”, do que o Concello de Narón editou 500 exemplares. “Dende o primeiro momento quixemos colaborar con este proxecto porque nos permite rescatar parte da historia da nosa cidade”, subliñou a alcaldesa.\nPola súa banda Hermida resumiu o proceso que o levou a recompilar todas as historias que aparecen na citada publicación e destacou a parte humana deste traballo, “da que quixen deixar constancia no libro”. Ademais agradeceu o apoio do Concello naronés, a disposición das familias propietarias dos cines a colaborar e tamén, ao igual que fixo a alcaldesa, dos integrantes do Cineclube Serie B Narón por axudar nas tarefas de traslado e a colocación do material na exposición inaugurada hoxe.\nTras realizar unha pequena representación para os asistentes vencellada á temática do libro e da mostra Hermida acompañou aos representantes do goberno local para explicarlles o contido da exposición, concebida a modo de “túnel” dende o máis antigo ata o máis recente e contou tamén algunhas anécdotas que xurdiron durante as conversas mantidas coas familias que colaboraron no traballo.


RESEÑA LITERARIA SARA by Manuel Antón Mosteiro - issuu\nComentario [m1]: NOTA: 10\nDe Agustín Fernández Paz. Por Sara Soutullo Fernández. O libro Cartas de Inverno, xira entorno a amizade entre Adrián e Xabier. Amigos dende nenos e separados polos diferentes oficios que ocupaban. Adoitaban quedar a primeira quincena de agosto na que fora a súa terra de nacemento, Viveiro. En Galicia naceran xuntos, e en Galicia morrerían xuntos. Nun día desa quincena, Adrián confesoulle o seu amigo que quería volver a estar nos seus orixes, en Galicia, de onde se mantivera afastado no estranxeiro debido o seu traballo; era pintor. Xabier ollou nun xornal que se vendía una casa “encantada” e animou o seu amigo a comprala. Chegou o momento de volver as súas vidas, e despedíronse ata o ano seguinte, prometéndose que se manterían en contacto por carta dos seus seguintes pasos. De aí o título deste intrigante a vez que perturbador libro. Pero o que non sabía Adrián e que as cartas ían ser o seu modo de desafogarse do que lle acontecería nos seguintes seis meses. Por outra banda, Xabier, que era un recoñecido escritor, xurdiulle un traballo no Quebec canadense por seis meses. Foise sen avisar a ninguén, nin tan sequera a súa irmá Tereixa, a que estaba fortemente ligado. Este fora, posiblemente o maior erro que cometera un dos protagonistas desta historia. Adrián, tal e como prometera, escribíalle moi acotío, contándolle cada nova sobre a casa que mercara, a mesma casa que Xabier vira no xornal, a mesma casa que tiña tras dela unha lenda horrible que facía que os veciños dos arredores non quixesen achegarse. Alleo a toda esta información sobre a casa, Adrián mudouse a fermosa casa situada en Doroña-Vilamaior. Cando xa levaba varias noites, Adrián comezou a sentir presenzas estrañas na súa casa, estas presenzas derivaron a mensaxes de Fax pedindo auxilio e chamadas telefónicas imposibles de entender o seu significado. As dúas únicas palabras eran “SOCORRO” e “ARRIBA”. Por intuición, Adrián supuxo que a\nsolución para saber o significado desta mensaxe podía atoparse no faio da casa. Nada do faio semellaba nada fora do normal, aínda que ficou nun libro moi groso que a simple vista parecía común, pero no seu interior contiña un gravado dunha moza nun cuarto cunha paisaxe moi familiar para el. Cada vez que Adrián miraba a imaxe esta cambiada, non o seu contido, senón a rapaza. As veces miraba pola fiestra, outras escribía nas paredes mensaxes de auxilio, outras miraba para Adrián cuns ollos tristeiros, ollos que reflectían horror... Como para calquera persoa normal, estes acontecemos son inimaxinables. Adrían chegou a pensar que Xabier estaba detrás de todo isto, soamente para asustarlle, ou simplemente para gastarlle unha broma pesada. Escribía cartas para que quedase demostrado o que estaba a pasar, para que o seu amigo soubese que non toleaba. Estas cartas eran as que mantiñan a Adrián calmado.\nPara rematar coa situación, Adrián decide ir o cuarto onde se encontraba a rapaza do gravado. Visiblemente, non existía, o cuarto estaba agochado detrás dunha das paredes da cociña. O derribar este muro, encontrou unha trapela no chan, pola que baixou para non volver subilas mais... O chegar a súa casa, Xabier viu todas estas cartas e as imaxes que lle chegaran na súa ausencia e non dubidou en partir cara Doroña. O chegar ninguén estaba na casa, nin sequera o coche de Adrián, Xabier envioulle unha carta a súa irmá, Tereixa, na que lle contaba que se non lle volvía a chamar que lle dera o sobre que ía coa carta o inspector Soutullo e el sabería perfectamente que facer neses casos. Despois de escribir a carta, Xabier seguiu os pasos que fixera Adrián. Días despois, o inspector Soutullo e a Tereixa partiron cara Doroña, onde houbera un incendio na casa onde supostamente estaban Xabier e Adrián.\nEste libro mostra, aparte dun carĂĄcter paranormal, as cousas que fan uns amigos por outros e ata onde pode chegar a curiosidade do ser humano polas cousas descoĂąecidas.\nRESEÑA LITERARIA SARA\nRESEÑA LITERARIA DA OBRA DE A. FERNÁNDEZ PAZ, CARTAS DE INVERNO. REALIZADA POR SARA SOUTULLO. 4º ESO


(11/10/2013) UNINOVA, Intermediary Organisation do Programa ERASMUS FOR YOUNG ENTREPRENEURS, organizaou xunto coa Universidade de Santiago de Compostela e o Instituto Galego de Promoción Económica un Info Day coa finalidade de dar a coñecer aos empresarios galegos este Programa da Comisión Europea. Así mesmo, aproveitouse a ocasión para informar a todos os asistentes sobre os apoios que actualmente ofrece o Igape no eido do Emprendemento.\nNo acto – que tivo lugar no Edificio CERSIA de Santiago- participaron José Luis Villaverde, Director da Área de Valorización, Transferencia e Emprendemento da USC e Norberto Penedo, Director da Área de Competitividade do IGAPE.\nO Programa Erasmus for Young Entrepreneurs permite que empresarios de pequenas e medianas empresas (PEMEs) poidan acoller a un novo emprendedor doutro país da Unión Europea así como dun grupo de países participantes (Liechtenstein, Noruega, Antiga República de Iugoslavia, República de Macedonia, Islandia, Montenegro,Turquía, Albania, Serbia e Israel) por un período de entre 1 e 6 meses de forma totalmente gratuíta para a empresa.\nMoitas son as vantaxes para os que participan no Programa como Empresarios de Acollida (Host Entrepreneurs) pero destacaríamos as seguintes:\n-Chegada de novas ideas e puntos de vista que contribuirán positivamente ao desenvolvemento da empresa.\n-Mellor coñecemento sobre mercados estranxeiros, incluíndo posibles contactos estratéxicos, e aumentando deste xeito as posibilidades e oportunidades de internacionalización.\n-Mellora do crecemento potencial da empresa a través de novas oportunidades de negocio co novo emprendedor.\n-Posibilidade de interactuar con outras empresas europeas de acollida pasando a formar parte dunha rede europea de empresarios de éxito.\n-Aumento da visibilidade e o prestixio do negocio pola repercusión pública do programa ERASMUS.\n-Acceso ao uso da imaxe do programa así como ao certificado oficial de participación como empresario de acollida.\nO empresario de acollida conta en todo momento co asesoramento e apoio de Uninova para o proceso de rexistro, busca de novos emprendedores e xestión dos intercambios.


Boletins de LugoForma - Área Sanitaria de Lugo, A Mariña e Monforte de Lemos (Hospitais, Centros de Saúde, Casas do Mar e Consultorios)\nBoletins de LugoForma\nDende as Comisións de Docencia da EOXI de Lugo, Cervo e Monforte temos a satisfacción de presentar os Boletíns de LugoForma, boletíns dedicados á docencia, realizados dentro dos proxectos de innovación do Nodo de Innovación de Lugo, Cervo e Monforte de 2016, por e para todos os profesionales da organización.\nTrátase de Boletíns informativos e divulgativos que abordarán os temas relacionados ca docencia e formación en todo o seu continuum, dende os estudiantes de calquera profesión, residentes, formación de postgrao e doctorado, e formación continuada, e dirixido a toda a organización e todas as categorías profesionales, disciplinas e especialidades.\nO seu obxectivo principal é desenrolar un sistema sanitario que fomente a docencia como unha línea de traballo integrada na actividade diaria dos seus profesionais, co fin último de mellorar a asistencia sanitaria.\nEste proxecto enmárcase dentro da Estratexia Sergas 2014, a docencia forma parte dos seus valores e do obxectivo 3 da Estratexia, denominado “definir unha política de persoal alineada con as necesidades do sistema e dos profesionais”. Desenrola na sua línea 3.4 a excelencia docente.\nPor en valor a docencia, dentro do noso sistema sanitario, farános mellores profesionais. Todos temos moito que aprender e moito que ensinar, participa con nos neste vehículo de transmisión do coñecemento.\nEstamos abiertos as tuas suxerencias, e esperando os teus artículos, fotos de actividades docentes e todo aquelo que queiras compartir co resto dos traballadores de esta EOXI. Podes envialo a EOXIlugo.comision.Docencia@sergas.es\nBoletín 1 LugoForma - Xaneiro 2017\nTemas, Docencia, formación e investigación, Docencia, Formación continuada